ขสมก. เพิ่มความถี่ให้บริการเดินกว่า 18,000 เที่ยวต่อวัน รองรับเปิดภาคเรียนในวันที่ 15 พ.ค. นี้
นายกิตติกานต์  จอมดวง จารุวรพลกุล ผู้อำนวยการองค์การขนส่งมวลชนกรุงเทพ (ขสมก.) เปิดเผยถึงแผนเตรียมความพร้อมจัดเดินรถโดยสารรองรับเปิดเทอมใหม่ ปีการศึกษา 2566 ว่า สำนักงานคณะกรรมการการศึกษาขั้นพื้นฐาน (สพฐ.) ประกาศเปิดภาคเรียน ปีการศึกษา 2566 ในวันที่ 15 พฤษภาคม 2566 ซึ่งเป็นการกลับมาเปิดเรียนแบบ on site ทั้งหมดพร้อมกันทั่วประเทศ คาดว่าจะมีนักเรียน นักศึกษา ผู้ปกครอง และประชาชนทั่วไป ใช้บริการระบบขนส่งสาธารณะเป็นจำนวนมาก ในส่วนของ ขสมก. ได้มีการเตรียมความพร้อมให้บริการรถโดยสารประจำทาง เพื่อรองรับความต้องการใช้บริการของประชาชน ที่จะเพิ่มจำนวนมากขึ้นในช่วงเปิดภาคเรียนใหม่ได้เพิ่มจำนวนการเปลี่ยนกะของพนักงานประจำรถในวันธรรมดา เพื่อเพิ่มความถี่ในการให้บริการ จำนวน 18,487 เที่ยวต่อวัน พร้อมทั้งตรวจเช็คสภาพและตรวจสอบการซ่อมบำรุงอุปกรณ์ส่วนควบต่าง ๆ ของรถโดยสาร ให้อยู่ในสภาพใช้งานได้ดี รวมถึง การดูแลความสะอาดภายในรถ ก่อนนำรถออกวิ่งให้บริการ รวมถึงพนักงานประจำรถ ให้ปฏิบัติหน้าที่ตามกฎจราจรอย่างเคร่งครัดนอกจากนี้ ขสมก. ได้จัดรถสายตรวจพนักงานนายตรวจของเขตการเดินรถทั้ง 8 เขต และเจ้าหน้าที่สายตรวจพิเศษ ประจำจุด ณ บริเวณหน้าโรงเรียน ป้ายหยุดรถโดยสารที่มีผู้ใช้บริการหนาแน่น และจุดที่มีความเสี่ยงต่อการเกิดอุบัติเหตุ เพื่ออำนวยความสะดวก ด้านการจราจร ดูแลการขึ้น – ลงรถของผู้ใช้บริการ และดูแลความปลอดภัยของผู้ใช้รถใช้ถนน